આઠ-દસ કલાકનો ટ્રેન-પ્રવાસ કરી જ્યારે અજાણ એવાં શહેરમાં આવ્યો ત્યારે ભારતીના ઘરનું સરનામું શોધતાં એને ઘણી ઘણી મુશ્કેલી પડી ગઈ. એણે ભારતીને જ્યારે જોઈ ત્યારે એ માની ન શક્યો કે આવી સુંદર યુવતીના દેહમાંથી ઊઠતા ચેતન અને સૌંદર્યના ફુવારાઓ ક્યાં અલોપ થઈ ગયા ? એના મોં પર રમતી તાજગીની સુરેખાઓ ક્યાં ગોપાઈ ગઈ ? એનો તરવરાટ ક્યાં વિલાઈ ગયો ? એક અજાણ્યા યુવકની હાજરીમાં પુત્રીને ક્યાંય કષ્ટ ન પડે એ ખાતર ભારતીનાં માતા-પિતા ડ્રોઈંગ રૂમના એક સોફામાં ખડકાયાં હતાં. ભરત જૂઠું બોલ્યો : ‘એક પાર્ટીના પ્રોજેક્ટ પર ઑફિસ કામે આ બાજુ આવવાનું થયું એટલે થયું કે તબિયતના સમાચાર પૂછતો આવું. શું થયું છે તને…. તમને ?’